এ কেমন রাজনীতি?  ইউপিডিএফ পার্বত্য চট্টগ্রামের একটি রাজনৈতিক দল (এমনটিই দাবি করা হচ্ছে সংগঠনটির কাগজপত্রে) যার পূর্ণাঙ্গ রূপ ইউনাইটেড পিপলস ডেমোক্রেটিক ফ্রন্ট। কিন্তু সংগঠনটির আচার-আচরণ কতটা ডেমোক্রেটিক? বিশ্বের কোনও গণতান্ত্রিক দল কি কখনও বিদেশি-বিদ্রোহী-বিচ্ছিন্নতাবাদী গোষ্ঠীর সংগঠন, বাহিনী এবং অস্ত্রশস্ত্রের সাহায্যের প্রতিশ্রুতি পেয়েছে? পায়নি, পাওয়ার কথাও নয়।  গণতান্ত্রিক দল, যার মূল প্রোথিত আছে জনগণের ভেতরে, সেই দলের নেতারা কি কখনও হাইড আউটে থাকেন? থাকার কথা নয়। কিন্তু ইউপিডিএফ নেতাদের হাইড আউট আছে। অন্য দৃষ্টান্ত বাদ দিয়ে বাংলাদেশের রাজনৈতিক সংস্কৃতিকে বিবেচনায় নিলেও দেখা যাবে, নেতা-কর্মীরা নিজ নিজ এলাকায় রাজনীতি করেন। বড়জোর নির্বাচনের সময় প্রভাবশালী নেতারা নিজ এলাকা ছাড়াও অন্য এলাকা থেকে নির্বাচন করেন। কিন্তু ইউপিডিএফ কি করছে? দলটির নেতা-কর্মীদের এক ইউনিট থেকে অন্য ইউনিটে বদলি করা হয়। ইউপিডিএফ নেতা নীরণ চাকমা জানিয়েছেন, সাংগঠনিক প্রয়োজনে কর্মীদের ইউনিট বদল করে দায়িত্ব  দেওয়া হয়। কিন্তু এ বক্তব্য কতটা গ্রহণযোগ্য? রাজনৈতিক দলের কর্মী কী চাকুরে যে, বদলির ব্যবস্থা থাকবে? নথিপত্র ঘেঁটে দেখা যাচ্ছে, সংগঠনটির কর্মীরা গবছড়ায় অ্যাকশনে গিয়েছিল। কিসের অ্যাকশন? এটা কি গণতান্ত্রিক রীতিনীতি? আন্ডারগ্রাউন্ড সংগঠনই তো কেবল অ্যাকশনে যায়, তাই নয় কি? রীতি হচ্ছে, সরকারই ব্যক্তিপর্যায়ে অস্ত্র রাখার অনুমতি দেয়। আজ অবধি কোথাও এর ব্যত্যয় দেখা যায়নি। কিন্তু পাহাড়ে অস্ত্র রাখার পাস কেন ইউপিডিএফ বিক্রি করবে? এ কি রাষ্ট্রের ভেতর আরেক রাষ্ট্র? ইউপিডিএফ কি পাহাড়ে বিকল্প প্রশাসনিক ব্যবস্থা কায়েম  করেছে?  রাজনৈতিক দলের তহবিল দরকার। এ জন্য বিভিন্ন তরফে চাঁদাও সংগ্রহ করা হয়। যার সবটাই নিয়মমাফিক। সমতলের উগ্র রাজনৈতিক সংগঠন জামায়াতে ইসলামীও চাঁদা তোলে। চাঁদা তোলার রসিদে জামায়াতও সংগঠনের নাম ব্যবহার করে। কিন্তু ইউপিডিএফ চাঁদা তোলে বেপরোয়াভাবে এবং চাঁদা তোলার রসিদে দলের নাম ব্যবহার না করেই। নেতারা জানিয়েছেন, বিশেষ অনুষ্ঠান এলেই কেবল চাঁদা তোলা হয়। কিন্তু নথিপত্রে দেখা যাচ্ছে, অনুষ্ঠান উপলক্ষ ছাড়াই নিয়মিতভাবে চাঁদাবাজি করে সংগঠনটি। নিয়মিত চাঁদাবাজি কি গণতান্ত্রিক রাজনৈতিক সংস্কৃতি? সরকারের রাজস্ব আয় বাড়াতে  বাজার-ঘাট ইজারা দেওয়ার বিধান আছে। ইজারাদার সরকারকে রাজস্ব দিয়েই বিক্রীত বিভিন্ন দ্রব্যসামগ্রী থেকে চাঁদা নেয়। কিন্তু ইউপিডিএফ কী করছে? গাছ বিক্রি, লোকাল মদ বিক্রি এসব থেকে চাঁদা নিচ্ছে। ইউপিডিএফ কি সরকারের কাছ থেকে পার্বত্য চট্টগ্রামের ইজারা নিয়েছে? এ মন্তব্য স্থানীয়দের।  সংগঠনটি অপহরণ বাণিজ্যে জড়িত এমন অভিযোগ বহু পুরনো। তিন ডাচ্ প্রকৌশলী হতে শুরু করে বহু অপহরণের মাধ্যমে মুক্তিপণ আদায়ের অভিযোগ দলটির ঘাড়ের ওপর। রাজনৈতিক দল কী অপহরণ বাণিজ্য করে? অস্ত্রবাজি করা কি গণতান্ত্রিক রাজনীতির পদ্ধতি? দলটি  কর্মীবাহিনী (ক্যাডার) লালন-পালন করে। আছে এনজি নামে বিশেষ শ্রেণীর কর্মী (ক্যাডার)। নথিপত্রে এনজি ক্যাডার থাকার নমুনা মিললেও নেতারা এমন অভিযোগ বেমালুম অস্বীকার করেন। সূত্র মতে, এনজি মানে অস্ত্রচালনায় দক্ষ ক্যাডার। ইউপিডিএফ এই অস্ত্রধারীদের সাধারণ কর্মীদের দ্বিগুণ ভাতা দেয়। গণতান্ত্রিক রাজনৈতিক দল কি কখনও বিশেষ শ্রেণীর ক্যাডার পোষে? চন্দন, ইউনিট পরিচালক, রাজস্থলী। অবশ্যই বড় নেতা। কিন্তু তার কয়েকটি নাম থাকবে কেন? জননির্ভর রাজনীতি যারা করেন তাদের কেন কয়েকটি নাম-ছদ্মনাম থাকবে? নেতৃত্ব নারী কেলেঙ্কারিতে জড়িত হবে কেন?  আঞ্চলিক একটি দলে এত নারী কেলেঙ্কারি কিসের আলামত?